**SZAKÁGI ELNÖKI BESZÁMOLÓ 2019. ÉVRŐL**

**Versenyek, versenyrendezések:**

A 2019. évben 87 fő licences versenyző, ebből 13 újonnan rajtengedélyt tett versenyző, és kb.50 amatőr versenyző vett részt a szakági versenyeken. A szakág lovastornászai 10 hazai versenyen vehettek részt és mérhették össze tudásukat 12 egyesületből:

**BLK, Berri, Daniló SE, Füzesgyarmati GYA, Kiskunhalasi LB, Lovasakadémia SC, Mezőhegyesi SE, NBHA SE Pasaréti HLSE, Tündérkert Lovarda SE, Sóskúti Manók, Szárnyaló LSE.**

Örömteli, hogy a 2019-es évben több új helyszín adott helyet a lovastorna versenyeknek: **Kiskunhalas, Máriakálnok, Balatonfenyves.** Még sajnos nem túl nagy versenyzői létszámmal tudták megrendezni ezeket a versenyeket, de remélem, ahogyan nőni fog a versenyzők száma, úgy egyre több versenyre, új helyszínekre lesz igény.

Ebben az évben a Lovastorna Szakág és a Magyar Lovassport Szövetség ismét közösen rendezte meg a CVI nemzetközi versenyt a Nemzeti Lovardában. Szakági elnöki tevékenységem kapcsán 2017-ben 2 millió Ft minisztériumi támogatást tudtam szerezni a CVI megrendezésére, a 2018 és 2019-es évben pedig a szövetség is verseny költségeinek nagy részét **kiemelt versenyrendezési támogatás formájában nyújtotta** a szakág részére. Nagy öröm volt számomra, hogy a verseny lebonyolításában az **összes egyesület önkéntesei segédkeztek**, így tudtunk minden külföldi megelégedésre sikeres versenyt rendezni. Mindenképpen fontos a budapesti CVI, abból a szempontból is, hogy a külföldi bírók és edzőkben is pozitív emlékképet hagyjunk. Azért fontos számunkra a hazai CVI szervezése, hogy magyar versenyzőinknek olcsóbb, közelebbi nemzetközi megmérettetést és kvalifikációs lehetőséget biztosítsunk. Illetve a még csak „nézőként- segítőként” részt vevő lovastornászoknak is legyen lehetőségük a nemzetközi hangulatot átélni.

**Bírók, bíróképzés:**

A bírói helyzetkép ebben az évben semmit sem javult. Bíróképzés nem volt. Több versenyre külföldi bírót kellett hívni a hazai bírók kis létszáma miatt. Négy olyan bíróval rendelkezik a szakágunk, akik az országos minősítő versenyeken pontozhatnak. Gyakorló bírók száma igen csekély. A 2020-as évben ezért elengedhetetlen a bíróképzések szervezése, régi versenyzők bevonzása.

Pozitívum, hogy a 2019-es évben a bírói fokozatok pontos szabályozása megtörtént és a vezető bírói feladatkörök tisztázása, rögzítése.

**Edzőtáborok, továbbképzések:**

Több edzőtábor szervezésére került sor:

* A 2019-es évben egy tornatermi **„AKRO” edzőtábort szerveztünk Kőműves Tibor vezetésével**, melyen a bő válogatott keret tagjai vehettek részt. Ezek egyben edzői továbbképzésnek is számítottak és hasznos ötleteket adtak a téli alapozó időszakhoz. Sok edző jelezte, hogy több ilyen edzés lehetőséget szervezzen a szakág a válogatott versenyzőknek.
* **Villányi Krisztina** szövetségi kapitány a válogatott keret tagjainak edzéseit nézte meg tavasszal, mely a versenyzők értékelését segítette.
* A szúk válogatott keret tagjai vehettek részt a **Stefan Csandl** által vezetett edzőtáborban Kaposváron.
* Több **„mentorált edzés, edzőtábor”** volt ebben az évben meghívásos alapon: **Páska Ildikó** a Szilvásváradi SE csapatának segített közös edzőtábor keretében, illetve a kaposvári Lovasakadámia csapatának segíti a felkészülését. **Könyves Tóth Eszter** a Kiskunhalasi Lovasbandérium felkészülését segítette, a **Pasaréti Honvéd – Jancsecz György és a Szárnyaló LSE – Páska Ildikó** közös edzésekkel segíti a lovak-versenyzők fejlődését.

A **mentor program kialakítására van szükség** a jövőben, így lehetne még hatékonyabban segíteni az egyesületek gyorsabb fejlődését.

* Decemberben Kaposváron **Páska Ildikó és Villányi Krisztina** tartott továbbképzést kezdő lovastorna edzők számára és regisztrációs vizsga felkészítőt.

**Tömegbázis növelése:**

* Az amatőr kategóriás versenyeket minden hazai versenyen meghirdettünk és ez sok újonc versenyzőnek adott lehetőséget a versenyzésre való bekapcsolódásra. Ebben a kategóriában bővült a résztvevők létszáma, a jövőben a liszenszesek közé való fellépésüket kell támogatni.
* Az amatőr kategóriából már a licences „U” kategóriába is történtek továbblépések ( Daniló SE, Tündérkert, Kiskunhalasi LB)
* Sajnos az ifjúsági és felnőtt mezőny létszámát nem sikerül bővíteni, megtartani őket. Úgy gondolom, hogy ez hosszabb folyamat. Leginkább a lóállomány fejlesztése fontos a vágtás kategóriákba fellépő versenyzők megtartásában a jövőben.
* Az Országos Bajnokság kiírása 2 napos beosztással szerintem nagyon jó döntés volt. Ez is a kezdő versenyzők, az utánpótlás fejlődését segítette.
* A szabadidős versenyhez való csatlakozás még nem valósult meg ebben az évben. A következő évben a tömegbázis növelésének egyik eleme kell legyen.

**Média szereplés, honlap:**

* A honlap kezelését Villányi Krisztina végezte, ahol a lovastornát érintő hírek megjelenhettek.
* A budapesti CVI kapcsán a Lovas Diadal TV, Gedeon Tamás épített fel „sajtó kampányt”, és segítette a CVI hírértékenek növelését.
* A Lovas Élet folyóirat megszűnésével sajnos egy fontos megjelenési felületünk szűnt meg. Pegazusban Bence Krisztina jóvoltából jelentek meg cikkek szakági eseményeinkről.

**Pénzügyi beszámoló: (lásd. szövetségi elszámolás mellékelve)**

A 2019-es évet **1.280.930.- Ft pozitív mérleggel** zárta a szakág. Ez az elmúlt 10-20 évre visszatekintve kiemelkedően magas összeg, ismételten nagyon jó eredmény. Azonban a szakági működési keret még mindig kevés egy komolyabb szakági fejlesztési program végrehajtására, melyet már 2017-ben továbbítottam a szövetség vezetése felé. Azonban ehhez még nem kapta meg a szakág a megfelelő támogatást a szövetség részéről. A szövetség a „Műhelytámogatási program”, a „Nemzetközi versenyeredmények” és a „Kiemelt verseny rendezési program” alapján nyújtott támogatást a szakág részére a 2019-es évben. A St. Hippolyt Kft. idén is a CVI nemzetközi versenyünket támogatta 150.000.- Ft értékben, versenydíjazás formájában. Szakági keretből 1 millió forinttal tudtuk támogatni a VB, EB kiutazást. A versenyrendezési támogatásra (mentő költség) 2018-as év kifizetésére, illetve az egyesületi támogatások (2017. évi) kifizetésékre került sor ebben az évben.

A 2019-es évben **az okozott nehézséget**, hogy a tavalyi év tapasztalataiból jöttünk csak rá, hogy szövetségi, központi támogatásra nem számíthatunk, a szövetség által nincs előre tervezett, meghatározott pontos évi gazdálkodási keretösszeg, hanem csak **„címkézett” támogatásokra** számíthatunk. Így jöhetett létre a „Nemzetközi versenyeredmények” alapján működő rendszer, melyet a szövetség elfogadott. Illetve a CVI nemzetközi verseny kiemelt támogatását egyeztettem a szövetséggel, melyre a támogatást megkaptuk.

**Összefoglalva a 2019-es évet: pozitív pénzügyi tartalékkal tártuk az évet, apróbb lépésekkel fejlődött a szakágunk. A jövőbeli fejlődést, kiegyensúlyozottabb egyesületi műhelymunkával lehet csak leérni. Ehhez szükség van a működő edzők, egyesületek összefogására és „mentor Program” kidolgozására.**

**Budapest, 2020. január 12.**

**Páska Ildikó**

**Elnök**

**Lovastorna Szakág**

**2020-AS TERVEK:**

* 2021-es Európa Bajnokságig vezető út kidolgozása. Ehhez szükséges támogatások, források megszerzése.
* Versenyhelyszínek bővítése, új helyszínek bekapcsolása. (Kiskunhalas, Balatonfenyves. Szilvásvárad)
* Magyar Sportlovak a lovastorna sportban, támogatási rendszer kidolgozása.
* Nagy Sportágválasztón való megmutatkozás a szakágban működő összes egyesület részvételével.
* Tömegbázis növelése: egyesületi műhelymunka kiegyensúlyozottabb működésének segítése, új egyesületek bekapcsolása a szakág életébe, szabadidős versenyeken való szereplés megfelelő szabályokkal.
* Bírói létszám növelése, bíró képzések szervezése.
* „MENTOR PROGRAM” kidolgozása, működtetése.